૧૯૧૮ની સાલને સમાન અધિકારને પ્રથમ જીત માનીને હાલમાં બ્રિટનમાં તેની ઉજવણી સાથે સમાન અધિકારની માગણી માટે આજે પણ મહિલાઓ રસ્તા પર ઉતરી આવી છે. તેમાં ત્યાંની રાજકારણી અને લશ્કરમાં જોડાયેલી મહિલાઓ પણ સામેલ છે. એ વખતે એટલે કે આજથી સો વરસ પહેલાં આખીય ચળવળને સ્ત્રીઓએ ત્રિરંગ આપ્યો હતો. પરપલ લોયલ્ટી (નિષ્ઠા), વ્હાઈટ- પ્યોરિટી(પવિત્રતા) અને ગ્રીન ફોર હોપ(આશા) આ રંગોની હેટ, કપડાં, જ્વેલરી વગેરે વસ્તુઓને પણ વિરોધમાં સામેલ કરવામાં આવી હતી. અખબારોમાં સ્ત્રીઓને ઉતારી પાડવા માટે પુરુષોના કપડાંમાં પુરુષો જેવી દેખાતી મહિલાઓના કાર્ટુનો પણ દોર્યા હતા. આ ચળવળમાં ભારતીય સ્ત્રીએ પણ મહત્ત્વનો ભાગ ભજવ્યો હતો. તેનું નામ હતું સોફિયા દુલિપ સિંઘ. લંડનમાં રહેતી મહારાજા દુલિપ સિંઘની (મહારાજા રણજીત સિંઘના સૌથી નાના દીકરા અને શીખ રજવાડાના છેલ્લા રાજા) ત્રીજી દીકરી હતી. ૧૯૦૩ની સાલમાં તે ભારત આવી હતી કિંગ એડવર્ડ સેવનનો રાજ્યાભિષેક જોવા માટે. ભારત આવીને બ્રિટિશરો જે રીતે ભારતીયો પર જુલ્મ કરી રહ્યા હતા તે જોઈને તેને આઘાત લાગ્યો હતો. ૧૯૦૯માં તે લંડન પરત ફરી હતી અને સફરેજ ચળવળમાં સક્રિય ભાગ લીધો હતો. તેણે પોતાના ઘરની બહાર સફરેજ ચળવળની માહિતી આપતું છાપું વેચવાનું શરૂ કર્યું હતું અને સરકારી ટેક્સ ન ભરીને અંગત રીતે વિરોધ વ્યક્ત કર્યો હતો. ૧૯૧૨ની સાલમાં સફરેજ મુવમેન્ટ વધુ આક્રોશપૂર્ણ અને આક્રમક બની. પથ્થરો ફેંકવાથી લઈને આગ લગાડવાથી લઈને બૉમ્બ ફેંકવા સુધીની પ્રવૃત્તિ કરવામાં આવી હતી. ઈતિહાસમાં પહેલીવાર સ્ત્રીઓ પોતાના અધિકાર માટે આક્રમક બની હતી. ૧૯૧૩માં એમિલી ડેવિડસન નામની મહિલા કિંગના ઘોડા નીચે આવી જતાં મૃત્યુ પામી હતી. તે રાજાના ઘોડા પર સફરેજ સ્કાર્ફ બાંધવા માગતી હતી. આ વાત છે ૪ જૂન ૧૯૧૩ની.